Hvis Radio24syv fortsætter som DAB-kanal efter november, vil lavere budget påvirke udbuddet af programmer.

Flere programmer lukker på Radio24syv, fordi radiostationen står til at skulle spare 25 millioner kroner om året.

Det skriver Mediawatch.

Det gælder programmet Q & A med politisk kommentator Henrik Qvortrup og debattør Mikkel Andersson som værter.

Det samme gælder debatprogrammet Cordua & Steno med Jarl Cordua og Torben Steno.

Fortid er også programmerne "Datolinjen", "Det Røde Felt" og "Fitness M/K.

Desuden dropper Radio24syv en række debatprogrammer, der bliver sendt i formiddagstimerne.

Bud på DAB-kanal

Det er dog ikke sikkert, at Radio24syv overhovedet fortsætter. Radiokanalens sendetilladelse udløber 31. oktober.

Radio24syv har dog lagt billet ind på at fortsætte som DAB-kanal, hvilket to andre udbydere også har. Der ventes en afgørelse om DAB-kanalen 22. oktober.

Og budgettet for DAB-kanalen er mindre end Radio24syvs nuværende.

Det lyder nu på 94 millioner kroner årligt, men vil som DAB-kanal være på cirka 70 millioner kroner om året. Derfor skal der spares penge.

Ud over at lukke programmer har Radio24syv varslet opsigelser af 10-12 ansatte af de 35 ansatte i radioens nyhedsafdeling.

Radio24syvs nuværende sendetilladelse bliver overtaget af Radio4 i Aarhus. Radiokanalen er ejet af en lang række lokal- og regionalmedier i Danmark.